Source: http://www.rvr.sk/sk/spravy/?aktualitaId=4273
Timestamp: 2019-04-23 19:53:00+00:00

Document:
Súdne rozhodnutia: Inkognito a Zvláštne správanie lekára - Rada pre vysielanie a retransmisiu
Prehľad aktuálnych súdnych rozhodnutí.
Rada pre vysielanie a retransmisiu dňa 27. 9. 2017 rozhodnutím č. RP/34/2017 uložila vysielateľovi MAC TV s.r.o. sankciu – pokutu vo výške 3.319,- € za porušenie povinnosti ustanovenej § 19 ods. 1 písm. a) zákona č. 308/2000 Z. z. o vysielaní a retransmisii v súvislosti s tým, že na televíznej programovej službe JOJ odvysielal dňa 23. 3. 2017 o cca 20:37 hod. program Inkognito, ktorý svojím obsahom, spôsobom spracovania a prezentovaním vtipov o amputovaných končatinách, zasiahol do práva na ochranu ľudskej dôstojnosti spoločenskej skupiny telesne hendikepovaných osôb. Voči predmetnému rozhodnutiu Rady podal vysielateľ v zákonnej lehote žalobu na Krajskom súde v Bratislave. Krajský súd v Bratislave dňa 31. 10. 2018 rozsudkom vo veci sp. zn. 2S 303/2017-37 žalobu vysielateľa zamietol. Rozhodnutie doposiaľ nenadobudlo právoplatnosť.
ZVLÁŠTNE SPRÁVANIE LEKÁRA:
Rada pre vysielanie a retransmisiu dňa 27. 10. 2015 rozhodnutím č. RO/1/2015 rozhodla o uložení sankcie: odvysielať oznam o porušení z dôvodu, že vysielateľ MARKÍZA – SLOVAKIA, spol. s r.o. porušil povinnosť ustanovenú v § 19 ods. 1 písm. a) zákona o vysielaní a retransmisii tým, že na programovej službe TV MARKÍZA odvysielal dňa 31. 3. 2015 o cca 19:00 hod. v rámci programu Televízne noviny príspevok s názvom Zvláštne správanie lekára, ktorým zasiahol do ľudskej dôstojnosti, práva na súkromie, dobrej povesti a osobnej cti snímaného lekára, a to najmä zverejnením konkrétnych osobných údajov týkajúcich sa zdravotného stavu snímaného lekára a opakovaným zaradením záberov zobrazujúcich lekára ako osobu so sťaženou schopnosťou pohybu, koordinácie a rečovej artikulácie v kontexte nepreukázaných podozrení z požitia alkoholu,resp. iných omamných látok, pričom tieto boli svojím spracovaním a spôsobom podania divákovi neprimerané vo vzťahu k informačnej hodnote príspevku.
Vysielateľ bol povinný odvysielať oznam o porušení ustanovenia § 19 ods. 1 písm. a) zákona o vysielaní a retransmisii bezprostredne pred tromi najbližšími po sebe nasledujúcimi vysielaniami premiéry programu Televízne noviny, počnúc tretím dňom odo dňa doručenia rozhodnutia
č. RO/1/2015 v písomnej a súčasne v čítanej podobe bez sprievodnej hudby alebo doplňujúceho komentára v znení:
„Televízia Markíza odvysielala dňa 31. 3. 2015 v programe Televízne noviny príspevok Zvláštne správanie lekára s témou údajného požitia alkoholu ordinujúcim lekárom. Príspevok spôsobom svojho spracovania zasiahol do ľudskej dôstojnosti zobrazeného lekára, a to najmä zverejnením údajov o jeho zdravotnom stave, prezentovaním nepreukázaných podozrení a opakovaním záberov zobrazujúcich ho ako osobu nespôsobilú vykonávať svoje povolanie. Z tohto dôvodu Rada pre vysielanie a retransmisiu uložila Televízii Markíza sankciu odvysielať tento oznam o porušení zákona.“
Voči uvedenému rozhodnutiu Rady č. RO/1/2015 podal vysielateľ správnu žalobu na Krajskom súde v Bratislave.
Krajský súd v Bratislave dňa 8. 11. 2018 rozsudkom vo veci sp. zn. 6S/16/2016-48 žalobu vysielateľa zamietol. Rozsudok nie je doposiaľ právoplatný.
Dňa 11. 1. 2019, 12. 1. 2019 a 13. 1. 2019 odvysielal vysielateľ na programovej službe TV MARKÍZA, bezprostredne pred programom Televízne noviny, oznam o porušení ustanovenia § 19 ods. 1 písm. a) zákona o vysielaní a retransmisii uložený rozhodnutím č. RO/1/2015.

References: § 19
 súd 
 § 19
 § 19
 súd 
 § 19